<classify> WATU wanne wamekufa na wengine saba wamejeruhiwa baada ya basi walilokuwa wakisafiria kugongana uso kwa uso na gari la mizigo.Kwa mujibu wa taarifa ya Kamanda wa Polisi mkoani Pwani, Wankyo Nyigesa, ajali hiyo ilitokea Oktoba 26, mwaka huu, saa moja usiku katika Kijiji cha Chamakweza Shule katika barabara ya Dar es Salaam Morogoro.Kamanda Nyigesa alisema ajali hiyo ilihusisha basi la abiria lenye namba za usajili T 686 AAX aina ya Isuzu Journey lililogongana na lori lenye namba za usajili T 692 BLV lenye tela namba T851 ARE.Katika ajali hiyo, watu 12 walipata mshtuko, lakini hata hivyo walipatiwa huduma ya kwanza na kuondoka huku saba wakiwa bado wako Hospitali ya Rufaa ya Mkoa ya Tumbi, alisema.Alisema chanzo cha ajali hiyo ni dereva wa basi kujaribu kumkwepa mpanda baiskeli aliyekuwa akikatisha barabara bila kuchukua tahadhari na kuhama upande wake kuelekea kulia zaidi ambako aligongana na lori.Aliongeza kuwa watu waliokufa ni pamoja na dereva wa basi hilo na watu wengine watatu ambao majina yao hayakufahamika mara moja.Dereva wa lori hilo, Juma Donat 32 mkazi wa Vikindu wilayani Mkuranga amejeruhiwa kichwa na majeruhi wengine bado wako hospitali, alifafanua Kamanda Nyigesa.Alibainisha miili ya marehemu imehifadhiwa Hospitali ya Rufaa ya Mkoa ya Tumbi kusubiri uchunguzi wa daktari.  <topic>: kitaifa 